Document ID: 32012D0115

KOMISSION TÄYTÄNTÖÖNPANOPÄÄTÖS,
annettu 10 päivänä helmikuuta 2012,
teollisuuden päästöistä annetussa Euroopan parlamentin ja neuvoston direktiivissä 2010/75/EU tarkoitettuja kansallisia siirtymäsuunnitelmia koskevien sääntöjen laatimisesta
(tiedoksiannettu numerolla K(2012) 612)
(ETA:n kannalta merkityksellinen teksti)
(2012/115/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon teollisuuden päästöistä 24 päivänä marraskuuta 2010 annetun Euroopan parlamentin ja neuvoston direktiivin 2010/75/EU (yhtenäistetty ympäristön pilaantumisen ehkäiseminen ja vähentäminen) (1) ja erityisesti sen 41 artiklan b alakohdan,
sekä katsoo seuraavaa:
(1)
Direktiivin 2010/75/EU 32 artiklassa säädetään, että jäsenvaltiot voivat laatia ja toteuttaa 1 päivän tammikuuta 2016 ja 30 päivän kesäkuuta 2020 välisenä aikana kansallisen siirtymäsuunnitelman, joka kattaa tietyt polttolaitokset. Suunnitelman on katettava jokaisen suunnitelmaan kuuluvan polttolaitoksen osalta yksi tai useampi seuraavista epäpuhtauksista: typen oksidit, rikkidioksidi ja hiukkaset. Kaasuturbiinien osalta suunnitelmaan kuuluvat vain typen oksidien päästöt.
(2)
Kansalliseen siirtymäsuunnitelmaan kuuluvat polttolaitokset voidaan vapauttaa direktiivin 2010/75/EU 30 artiklan 2 kohdassa tarkoitettujen päästöjen raja-arvojen noudattamisesta suunnitelmaan kuuluvien epäpuhtauksien osalta tai tarvittaessa direktiivin 2010/75/EU 31 artiklassa tarkoitettujen rikinpoistoasteiden noudattamisesta.
(3)
Direktiivin 2010/75/EU 32 artiklan yhdenmukaisen täytäntöönpanon varmistamiseksi on hyväksyttävä täytäntöönpanosäännöt.
(4)
Tässä päätöksessä säädetyt toimenpiteet ovat direktiivin 2010/75/EU 75 artiklan 1 kohdassa säädetyn komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Kansallisiin siirtymäsuunnitelmiin sisällytettävät polttolaitokset
Tämän päätöksen liitteessä olevaan 1 kohtaan sisältyvien yksityiskohtaisten säännösten mukaisesti kansalliseen siirtymäsuunnitelmaan sisällytetään vain direktiivin 2010/75/EU III lukuun kuuluvat polttolaitokset kokonaisuudessaan, ottaen huomioon direktiivin 2010/75/EU 32 artiklan 1 kohdan säännökset ja 29 artiklaan sisältyvät yhdistämissäännöt.
2 artikla
Kansallisten siirtymäsuunnitelmien sisältö
1. Jokaiseen kansalliseen siirtymäsuunnitelmaan on sisällyttävä tämän päätöksen liitteessä olevan 2 kohdan mukaisesti seuraavat tiedot:
a)
luettelo kaikista suunnitelmaan kuuluvista polttolaitoksista, mukaan lukien kaikki merkitykselliset tiedot niiden toiminnallisista piirteistä;
b)
kunkin polttolaitoksen laskennallinen osuus vuosien 2016 ja 2019 päästöjen enimmäismääristä;
c)
taulukko, jossa esitetään jokaisen suunnitelmaan kuuluvan epäpuhtauden enimmäismäärä vuosien 2016, 2017, 2018, 2019 ja vuoden 2020 ensimmäisen puoliskon osalta;
d)
kyseisten päästöjen enimmäismäärien laskentaan liittyvät yksityiskohdat.
Kansalliseen siirtymäsuunnitelmaan on lisäksi sisällyttävä seuraavat tiedot:
a)
kuvaus siitä, miten suunnitelman toteutusta seurataan ja miten siitä raportoidaan komissiolle;
b)
luettelo toimenpiteistä, joita sovelletaan sen varmistamiseksi, että kaikki suunnitelmaan sisällytetyt polttolaitokset noudattavat viimeistään 1 päivänä heinäkuuta 2020 direktiivin 2010/75/EU liitteessä V vahvistettuja päästöjen raja-arvoja.
2. Edellä 1 kohdan ensimmäisen alakohdan a alakohdan soveltamiseksi jäsenvaltioiden on käytettävä tämän päätöksen liitteessä olevan lisäyksen A taulukossa A.1 esitettyä mallia.
Edellä 1 kohdan ensimmäisen alakohdan c alakohdan soveltamiseksi jäsenvaltioiden on käytettävä tämän päätöksen liitteessä olevan lisäyksen B taulukossa B.3 esitettyä mallia.
3 artikla
Päästöjen enimmäismäärien määrittäminen kansallisissa siirtymäsuunnitelmissa
1. Direktiivin 2010/75/EU 32 artiklan 3 kohdan soveltamiseksi päästöjen enimmäismäärät on laskettava tämän päätöksen liitteessä olevassa 3 kohdassa esitettyjen menetelmien mukaisesti.
2. Jäsenvaltioiden on käytettävä tämän päätöksen liitteessä olevan lisäyksen B taulukossa B.1 esitettyä mallia esittääkseen merkitykselliset päästöjen raja-arvot ja rikinpoiston vähimmäisasteet sekä kunkin polttolaitoksen laskennallisen osuuden vuoden 2016 päästöjen enimmäismääristä ja vuoden 2016 päästöjen yhteenlasketut enimmäismäärät.
Mallin sarakkeessa ”huomautukset” jäsenvaltioiden on annettava lisätietoja laskennassa käytetyistä päästöjen raja-arvoista seuraavissa tapauksissa:
a)
jos on sovellettu tämän päätöksen liitteessä olevan lisäyksen C taulukkoa C.1 ja C.2 koskevissa huomautuksissa mainittuja päästöjen raja-arvoja;
b)
jos laitoksissa käytetään useita polttoainetyyppejä tai laitokset käsittävät useita laitostyyppejä.
3. Jäsenvaltioiden on käytettävä tämän päätöksen liitteessä olevan lisäyksen B taulukossa B.2 esitettyä mallia esittääkseen merkitykselliset päästöjen raja-arvot ja rikinpoiston vähimmäisasteet, kunkin polttolaitoksen laskennallisen osuuden vuoden 2019 päästöjen enimmäismääristä ja vuoden 2019 päästöjen yhteenlasketut enimmäismäärät.
Mallin sarakkeessa ”huomautukset” jäsenvaltiot antavat lisätietoja laskennassa käytetyistä päästöjen raja-arvoista seuraavissa tapauksissa:
a)
jos on sovellettu tämän päätöksen liitteessä olevan lisäyksen D taulukkoa D.1 ja D.2 koskevissa huomautuksissa mainittuja päästöjen raja-arvoja;
b)
jos laitoksissa käytetään useita polttoainetyyppejä tai laitokset käsittävät useita laitostyyppejä.
4 artikla
Kansallisen siirtymäsuunnitelman toteuttaminen
Direktiivin 2010/75/EU 32 artiklan 5 kohdan toisen ja kolmannen alakohdan mukaisesti jäsenvaltio voi toteuttaa kansallisen siirtymäsuunnitelmansa vain, jos komissio on hyväksynyt sen.
5 artikla
Kansallisen siirtymäsuunnitelman myöhemmät muutokset
1. Jäsenvaltioiden on otettava käyttöön mekanismi, jonka avulla voidaan havaita kansalliseen siirtymäsuunnitelmaan kuuluvien polttolaitosten mahdolliset merkitykselliset muutokset, jotka voivat vaikuttaa sovellettaviin päästöjen enimmäismääriin.
2. Direktiivin 2010/75/EU 32 artiklan 6 kohdan soveltamiseksi jäsenvaltioiden on ilmoitettava komissiolle suunnitelman mahdollisista myöhemmistä muutoksista, jotka vaikuttavat sovellettaviin päästöjen enimmäismääriin, tämän päätöksen liitteessä olevan 4 kohdan mukaisesti.
6 artikla
Noudattamisen tarkkailu, kunnostustoimet ja raportointi komissiolle
1. Direktiivin 2010/75/EU 32 artiklan 4 kohdan soveltamiseksi toimivaltaisten viranomaisten on tarkkailtava kunkin kansalliseen siirtymäsuunnitelmaan kuuluvan polttolaitoksen typen oksidien, rikkidioksidin ja hiukkasten päästöjä tarkistamalla polttolaitosten toiminnanharjoittajien toimittamat tarkkailua tai laskentaa koskevat tiedot.
2. Jäsenvaltioiden on varmistettava, että kansalliseen siirtymäsuunnitelmaan kuuluvien polttolaitosten typen oksidien, rikkidioksidin ja hiukkasten päästöt mahdollistavat päästöjen enimmäismäärien noudattamisen. Jos on olemassa vaara, ettei päästöjen enimmäismääriä noudateta, jäsenvaltioiden on toteutettava tarvittavat toimet nämä enimmäismäärät ylittävien päästöjen ehkäisemiseksi.
3. Kansallista siirtymäsuunnitelmaa toteuttavien jäsenvaltioiden on toimitettava komissiolle vuosittain 12 kuukauden kuluessa kaikista suunnitelmaan sisälletyistä polttolaitoksista direktiivin 2010/75/EU 72 artiklan 3 kohdassa luetellut laitoskohtaiset tiedot.
7 artikla
Tämä päätös on osoitettu jäsenvaltioille.
Tehty Brysselissä 10 päivänä helmikuuta 2012.

Labels: 7
1
20